DOHODA O SPOLUPRÁCI
MEDZI
VLÁDOU SLOVENSKEJ REPUBLIKY
A
VLÁDOU FLÁMSKA

Vláda Slovenskej republiky

a

vláda Flámska

(ďalej len „zmluvné strany“),

opätovne potvrdzujúc vzťahy priateľstva a spolupráce medzi zmluvnými stranami, vzájomnú dôveru a vernosť hodnotám slobody, demokracie, spravodlivosti a solidarity;

považujúc proces približovania medzi Európskou úniou a jej členskými štátmi na jednej strane a Slovenskou republikou ako pridruženým členom na druhej strane, ktorého konečným cieľom je plné členstvo v Európskej únii,;

so zreteľom na ochotu rozširovať spoluprácu medzi Slovenskou republikou a Flámskom, čo najužšie prepájať dvojstranné a mnohostranné programy, nadväzovať spoluprácu v nových oblastiach, ako sa ustanovuje v tejto dohode a v súlade s kompetenciami zmluvných strán,

sa dohodli takto:

Článok 1

Zmluvné strany budú posilňovať a rozširovať vzájomnú spoluprácu v oblasti hospodárstva, techniky, školstva, vedy, mládeže, kultúry a mediálnej politiky, politiky sociálnej starostlivosti, zdravotnej starostlivosti, politiky bývania, životného prostredia, infraštruktúry, dopravy, telematiky, poľnohospodárstva a agropriemyslu, odbornej prípravy a zamestnanosti, cestovného ruchu, športu a reformy verejnej správy.
S týmto cieľom budú zmluvné strany podporovať spoluprácu medzi inštitúciami a podnikmi pôsobiacimi vo vyššie uvedených oblastiach.

Článok 2

(1) V záujme dosiahnutia vzájomnej hospodárskej spolupráce budú zmluvné strany venovať osobitnú pozornosť týmto oblastiam:
a) podpora spoločných projektov v oblasti priemyslu;
b) rozširovanie dvojstranných obchodno-ekonomických vzťahov na inštitucionálnej i podnikateľskej úrovni;
c) rozvíjanie projektov spolupráce a podpora partnerských vzťahov medzi malými a    strednými podnikmi;
d) regionálny hospodársky rozvoj; 
e) podpora investícií do ekonomík oboch krajín a zakladanie spoločných podnikov;
f) transfer technológií (najmä environmentálne vhodných technológií) a know-how; 
g) organizácia vzdelávacích programov pre slovenských manažérov;
h) spolupráca v rámci programov Európskej únie.

(2) S týmto cieľom budú zmluvné strany podporovať výmenu manažérov, profesorov a prednášateľov, ktorí sa špecializujú na vytváranie štruktúr pre malé a stredné podniky, ako aj manažérskych programov pre riaditeľov a manažérov malých a stredných podnikov.

Článok 3

Zmluvné strany budú podporovať rozvoj spolupráce a výmeny v oblasti predškolskej výchovy, základného a stredného školstva, vysokoškolského vzdelávania, postgraduálneho štúdia a vzdelávania dospelých.

Článok 4

Zmluvné strany budú povzbudzovať spoluprácu a výmeny v oblasti vedy a techniky medzi príslušnými univerzitami, výskumnými ústavmi a vedeckými inštitúciami.

Článok 5

(1) Zmluvné strany budú podporovať spoluprácu a vzájomné výmeny v oblasti kultúry a umenia a budú prikladať osobitný význam aktivitám prispievajúcim ku rozvoju kultúry a umenia zmluvných strán, ako aj k vzájomnej propagácii ich jazykov a kultúr;
	(2) Zmluvné strany budú podporovať výmenu a koprodukciu audiovizuálnej výroby, v prípade druhého najmä v rámci európskej spolupráce.

Článok 6

Zmluvné strany budú podporovať rozvoj spolupráce v oblasti cestovného ruchu, športu a politiky mládeže. S týmto cieľom si budú vymieňať skúsenosti a informácie v príslušných oblastiach.

Článok 7

Zmluvné strany budú spolupracovať v oblasti politiky práce, najmä v súvislosti so zamestnanosťou a odbornou prípravou, pracovnými silami a pracovnými vzťahmi v rámci svojej pôsobnosti v týchto oblastiach. S týmto cieľom budú zmluvné strany podporovať výmenu expertov a sociálnych partnerov v uvedených oblastiach.

Článok 8

Zmluvné strany budú spolupracovať v oblasti sociálnej starostlivosti a zdravotnej starostlivosti, najmä v súvislosti so zdravotníckymi službami, sociálnym zabezpečením a sociálnymi službami. Osobitnú pozornosť budú venovať zdravotníckym službám, zdravotnej výchove, prevencii, integrácii zdravotne postihnutých osôb, plánovaniu a programovaniu.

Článok 9

(1) Zmluvné strany budú rozvíjať spoluprácu v oblasti životného prostredia, environmentálneho plánovania, bytovej výstavby, infraštruktúry, dopravy a dopravnej telematiky.
(2) Zmluvné strany budú posilňovať výmenu vedeckých a technických údajov a transfer technológií, najmä v oblasti ochrany a zlepšovania životného prostredia a infraštruktúry.

Článok 10

(1) Zmluvné strany budú rozvíjať spoluprácu v oblastiach poľnohospodárstva a rozvoja vidieka.
	(2) S týmto cieľom budú zmluvné strany povzbudzovať výmenu skúseností a informácií, najmä v rámci programov Európskej únie. 

Článok 11

(1) V oblastiach, ktoré sú predmetom tejto dohody, sa budú zmluvné strany usilovať o spoluprácu v rámci medzinárodných organizácií, najmä európskych inštitúcií. S týmto cieľom sa zmluvné strany môžu navzájom informovať o svojich názoroch a vo všeobecnejšom zmysle môžu diskutovať o konkrétnych otázkach.
(2) Zmluvné strany budú spolupracovať v rámci programov medzinárodných organizácií v oblastiach, ktoré patria do ich pôsobnosti, vyjadrujúc tak svoje osobitné vzťahy priateľstva.

Článok 12

(1) S cieľom zabezpečiť plnenie tejto dohody v praxi zmluvné strany vytvoria Spoločný výbor Slovenská republika - Flámsko.
(2) Spoločný výbor bude zasadať najmenej raz za dva roky, striedavo v Bratislave a v Bruseli.
(3) Spoločný výbor môže iniciovať vytvorenie pracovných skupín, ktoré sa budú stretávať v období medzi zasadnutiami výboru s cieľom hodnotiť proces implementácie pracovných programov.

Článok 13

(1) Spoločnému výboru budú predsedať ministri menovaní jednotlivými zmluvnými stranami alebo ich delegáti.

(2) Spoločný výbor bude pracovať najmä  na týchto úlohách:
a) vypracúvanie pripomienok k rozvoju spolupráce a hodnotenie výsledkov;
b) prispôsobovanie priorít a určovanie politiky na vopred stanovené obdobia;
c) posudzovanie a schvaľovanie programov, pre ktoré sa nepredpokladá podpis pravidelných memoránd o porozumení;
d) dohľad nad primeraným financovaním programov vyplývajúcich z tejto dohody;
e) 	posudzovanie všetkých otázok týkajúcich sa vykonávania, uplatňovania a výkladu tejto dohody.

Článok 14

(1) Táto dohoda podlieha schváleniu v súlade s vnútroštátnymi právnymi predpismi oboch zmluvných strán a nadobúda platnosť 30. dňom po vzájomnom písomnom oznámení zmluvných strán o tom, že boli splnené všetky podmienky stanovené vnútroštátnymi predpismi pre nadobudnutie platnosti tejto dohody.
(2) Dohoda sa uzaviera na dobu piatich rokov a jej platnosť bude automaticky predlžovaná vždy na ďalšie dva roky, ak ju žiadna zo zmluvných strán písomne nevypovie najneskôr 6 mesiacov pred uplynutím pôvodnej doby platnosti alebo ktorejkoľvek ďalšej doby platnosti.
(3) V prípade vypovedania dohody urobia zmluvné strany potrebné kroky na zabezpečenie splnenia spoločných projektov vykonávaných na základe tejto dohody do skončenia jej platnosti.

Dané v.................................dňa....................................v dvoch pôvodných vyhotoveniach každé v slovenskom, holandskom a anglickom jazyku, pričom všetky znenia sú rovnako autentické. V prípade rozdielnosti výkladu je rozhodujúce znenie v anglickom jazyku.

Za vládu Slovenskej republiky					Za vládu Flámska					

MEMORANDUM O POROZUMENÍ
v súvislosti s
predvstupovým programom PSO, programom Matra predvstupových projektov 
 (PSO PA a MPAP) 
a programom Matra poradenských misií pre vládu (NMCP/PUA)
na rok 2003

			
Dňa 18.12.2002 sa v Bratislave konalo stretnutie predstaviteľov Úradu vlády Slovenskej republiky a Veľvyslanectva Holandského kráľovstva v Bratislave s cieľom prediskutovať predvstupový program PSO, program Matra predvstupových projektov a program poradenských misií pre vládu Slovenskej republiky na rok 2003. 

Za celkovú koordináciu predvstupového programu PSO zodpovedá v Holandsku holandské ministerstvo ekonomických vecí a na Slovensku Úrad vlády Slovenskej republiky, a za celkovú koordináciu predvstupového programu Matra a programu poradenských misií pre vládu zodpovedá v Holandsku Ministerstvo zahraničných vecí Holandského kráľovstva a na Slovensku Úrad vlády Slovenskej republiky.

Predvstupový program PSO má za cieľ podporiť Slovenskú republiku v spĺňaní ekonomických kritérií pre členstvo v Európskej únii. Projekty v rámci tohto programu sa budú osobitne zameriavať na posilnenie tých ekonomických inštitúcií, ktoré sú relevantné pre záväzky vyplývajúce Slovenskej republike z prijímania, implementovania a presadzovania acquis communautaire.

Program predvstupových projektov Matra má za cieľ podporiť neekonomické aktivity, ktoré majú Slovenskej republike umožniť splniť kritériá pre členstvo v Európskej únii. Holandská pomoc v oboch programoch sa osobitne zameriava na prijímanie a uplatňovanie acquis communautaire a na priority špecifikované v Národnom programe pre prijatie Acquis.

Za identifikovanie a vypracovanie zadávacích podmienok, za prideľovacie postupy a monitorovanie projektov pre oba tieto programy je zodpovedná implementačná agentúra holandského ministerstva ekonomických vecí – Senter. K implementácii projektov vyzve holandské verejné a súkromné inštitúcie alebo jednotlivcov. Senter bude úzko spolupracovať s Veľvyslanectvom Holandského kráľovstva v Bratislave, s národným koordinátorom zahraničnej pomoci Slovenskej republiky a s príslušnými zainteresovanými ministerstvami Slovenskej republiky.

Program Matra poradenských misií pre vládu má za cieľ podporiť posilňovanie inštitucionálnych a administratívnych kapacít Slovenskej republiky, aby sa splnili požiadavky pre členstvo v Európskej únii. Pomoc v rámci tohto programu sa osobitne zameria na posilnenie tých vládnych inštitúcií, ktoré sú relevantné pre záväzky vyplývajúce Slovenskej republike z prijímania, implementovania a presadzovania acquis communautaire. 

Implementáciu tohto programu má na starosti jednotka NMCP (Foundation Netherlands Management Programme) v rámci Konfederácie zamestnávateľov Holandska VNO-NCW.

1. Predvstupový program PSO

Ministerstvo ekonomických vecí Holandska poskytne finančnú podporu v hore uvedenom rámci na nasledujúce typy projektov:

1. Rozsiahlejšie a dlhodobé projekty týkajúce sa transferu poznatkov a odborných skúseností, ako aj potrebných prác, tovarov a služieb. Tieto poznatky a skúsenosti môže poskytovať verejný alebo súkromný sektor, alebo oba tieto sektory.

Národný koordinátor zahraničnej pomoci v Slovenskej republike bude koordinovať vypracovanie návrhov projektov na rok 2003, a do 1. februára 2003 ich predloží Veľvyslanectvu Holandského kráľovstva v Bratislave.

Na základe týchto návrhov, a berúc do úvahy odporúčania poskytnuté Veľvyslanectvom Holandského kráľovstva v Bratislave, rozhodne Ministerstvo ekonomických vecí Holandska po konzultácii s národným koordinátorom zahraničnej pomoci v Slovenskej republike o tom, ktoré projekty sa vypracujú. Toto rozhodnutie sa urobí so dvoch mesiacov po dátume uvedenom vyššie. Následne bude informovaný národný koordinátor zahraničnej pomoci v Slovenskej republike a agentúra Senter začne tieto projekty pripravovať. 

2. Menšie a krátkodobé projekty, ako napríklad pracovné návštevy a semináre, ktoré sa budú hlavne zameriavať na spoluprácu medzi vládnymi inštitúciami na oboch stranách.

Národný koordinátor zahraničnej pomoci v Slovenskej republike môže predkladať Veľvyslanectvu Holandského kráľovstva v Bratislave žiadosti o krátkodobú pomoc počas celého roka. Na základe hodnotenia návrhu a odporúčania veľvyslanectva požiada Ministerstvo ekonomických vecí Holandska agentúru Senter o implementáciu vybraných projektov.

2. Program Matra predvstupových projektov

Projekty vypracované v rámci programu Matra predvstupovej spolupráce so Slovenskou republikou sa budú zameriavať na vytváranie podmienok potrebných na implementáciu acquis communautaire alebo podmienok, ktoré umožnia splnenie neekonomických požiadaviek priamo súvisiacich s pristúpením k EÚ. 

Program podporuje neekonomické aktivity v nasledujúcich oblastiach (témach): aproximácia  legislatívy, reforma verejnej správy, systém súdnictva a legislatívny proces, vypracúvanie sociálnej politiky a zlepšovanie pracovných podmienok, environmentálna politika, vzdelávanie, zdravotná starostlivosť a sociálne bývanie. V každej z týchto oblastí sa spolupráca zameria na inštitucionálny rozvoj. 

Hlavnú časť týchto projektov bude tvoriť odborná pomoc a vzdelávacie aktivity. Dôraz sa bude klásť na transfer poznatkov a odborných skúseností, z verejného či súkromného sektora, alebo z oboch. 

Vypracovanie návrhov projektov na rok 2003 bude koordinovať národný koordinátor zahraničnej pomoci v Slovenskej republike, a tieto návrhy dá do 1. februára 2003 k dispozícii implementačnej agentúre Senter.

Okrem programu Matra predvstupových projektov a programu Matra poradenských misií pre vládu (PUA) sa na Slovenskú republiku budú vzťahovať aj nasledovné programy: na vstup orientovaný program ADEPT (Dutch European Proficiency), program predvstupového vzdelávania IMPACT (Internships Matra for Pre-accession Training Programme), a GST (Programme Municipal Accession).

3. Program Matra poradenských misií pre vládu

Tento program poskytne podporu pre nasledujúce typy aktivít:
•	Krátkodobé misie v Slovenskej republike s cieľom poskytnutia poradenstva a transferu know-how súvisiaceho s prípravou na vstup do Európskej únie.
•	Krátkodobá pomoc Slovenskej republike, ktorá sa zameria na identifikáciu, implementáciu, tréning, ad hoc poradenstvo a malé projekty, ako napr. semináre.

Národný koordinátor zahraničnej pomoci v Slovenskej republike bude koordinovať a stimulovať vypracovanie návrhov týchto aktivít na rok 2003. Jednotka NMCP v rámci VNO-NCW a Úrad vlády Slovenskej republiky sa budú usilovať o uskutočnenie približne 15 misií počas roku 2003.

Národný koordinátor zahraničnej pomoci v Slovenskej republike, ďalšie ministerstvá a súvisiace vládne inštitúcie či organizácie môžu podávať žiadosti o krátkodobú pomoc v priebehu celého roka.

Všeobecné ustanovenia

Prípadný dovoz tovarov do Slovenskej republiky, súvisiaci s projektmi v rámci predvstupového programu PSO a programu predvstupových projektov Matra, bude oslobodený od všetkých ciel, dane z pridanej hodnoty alebo iných colných poplatkov.

Ministerstvo ekonomických vecí Holandska a Ministerstvo zahraničných vecí Holandského kráľovstva budú slovenského koordinátora informovať o objeme finančných prostriedkov, ktoré majú byť v princípe prisľúbené na každý rok v rámci tohto Memoranda o porozumení vo vzťahu k podpore Slovenskej republiky v jej úsilí stať sa členským štátom Európskej únie.

Pred ukončením platnosti tohto Memoranda o porozumení, t.j. pred koncom roka 2003, zhodnotia jeho strany účinnosť predvstupového programu PSO a programu predvstupových projektov Matra pre Slovenskú republiku, realizovaných podľa hore uvedených cieľov.

Signatári sa dohodli, že podľa potreby sa stretnú, aby prediskutovali progres predvstupových programov Holandska pre Slovenskú republiku v rámci tohto Memoranda o porozumení.

Akékoľvek zmeny tohto Memoranda o porozumení dohodnú písomne jeho signatári.

Bratislava, 18.12.2002

V mene Ministerstva ekonomických vecí Holandska / V mene Ministerstva zahraničných vecí Holandského kráľovstva	
(L.L. Stokvis, veľvyslanec)

Cees Bansema, Chargé d’Affaires a.i.			
Zastupiteľstvo Holandského kráľovstva v Bratislave

Pál Csáky
podpredseda vlády SR 
Národný koordinátor zahraničnej pomoci v Slovenskej republike